CELEX: 32021D0713
Language: hu
Date: 2021-04-29 00:00:00
Title: A Bizottság (EU) 2021/713 végrehajtási határozata (2021. április 29.) a szulfuril-fluorid 8. és 18. terméktípusba tartozó biocid termékekben történő felhasználására vonatkozó jóváhagyás érvényességi idejének meghosszabbításáról (EGT-vonatkozású szöveg)

2021.4.30.   
               
               
                  HU
               
               
                  Az Európai Unió Hivatalos Lapja
               
               
                  L 147/21
               
            
         A BIZOTTSÁG (EU) 2021/713 VÉGREHAJTÁSI HATÁROZATA
         (2021. április 29.)
         a szulfuril-fluorid 8. és 18. terméktípusba tartozó biocid termékekben történő felhasználására vonatkozó jóváhagyás érvényességi idejének meghosszabbításáról
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a biocid termékek forgalmazásáról és felhasználásáról szóló, 2012. május 22-i 528/2012/EU európai parlamenti és tanácsi rendeletre (1) és különösen annak 14. cikke (5) bekezdésére,
         a biocid termékekkel foglalkozó állandó bizottsággal való konzultációt követően,
         mivel:
         
                     (1)
                  
                  
                     A szulfuril-fluorid hatóanyag a 8. és a 18. terméktípusba tartozó biocid termékekben való felhasználása tekintetében felvételre került a 98/8/EK európai parlamenti és tanácsi irányelv (2) I. mellékletébe, ezért az 528/2012/EU rendelet 86. cikke szerint az említett irányelv I. mellékletében meghatározott előírásoknak és feltételeknek való megfelelés esetén az említett rendelet értelmében jóváhagyott hatóanyagnak tekintendő.
                  
               
                     (2)
                  
                  
                     2017. június 28-án az 528/2012/EU rendelet 13. cikke (1) bekezdésének megfelelően kérelmet nyújtottak be a szulfuril-fluorid 8. és 18. terméktípusba tartozó biocid termékekben történő felhasználására vonatkozó jóváhagyás meghosszabbítása iránt.
                  
               
                     (3)
                  
                  
                     2018. február 14-én Svédország értékelő illetékes hatósága arról tájékoztatta a Bizottságot, hogy az 528/2012/EU rendelet 14. cikkének (1) bekezdése alapján úgy határozott, hogy a kérelem teljeskörű értékelésére van szükség. Az említett rendelet 8. cikkének (1) bekezdésében előírtak szerint az értékelő illetékes hatóságnak a kérelem érvényességének megállapítását követő 365 napon belül el kell végeznie a kérelem teljeskörű értékelését.
                  
               
                     (4)
                  
                  
                     mivel az illetékes hatóság teljeskörűen értékeli a kérelmet, az 528/2012/EU rendelet 14. cikke (3) bekezdésének megfelelően az Európai Vegyianyag-ügynökségnek (a továbbiakban: Ügynökség) az értékelő illetékes hatóság ajánlásának kézhezvételétől számított 270 napon belül véleményt kell kidolgoznia a hatóanyag jóváhagyásának megújításáról, és azt be kell nyújtania a Bizottságnak.
                  
               
                     (5)
                  
                  
                     Az (EU) 2018/1479 bizottsági végrehajtási határozat (3)2021. június 30-ig – a szulfuril-fluorid 18. terméktípusba tartozó biocid termékekben történő felhasználására vonatkozó jóváhagyás tekintetében a 2009/84/EK bizottsági irányelvben (4) megállapított érvényességi idő lejártáig – meghosszabbította a szulfuril-fluorid 8. terméktípusba tartozó biocid termékekben történő felhasználására vonatkozó jóváhagyás érvényességi idejét annak érdekében, hogy elegendő idő álljon rendelkezésre a kérelem megvizsgálására. Az értékelő illetékes hatóság azonban még nem fejezte be a vizsgálatot, és még nem nyújtotta be értékelő jelentését és értékelésének következtetéseit az Ügynökségnek.
                  
               
                     (6)
                  
                  
                     2020. február 18-án az értékelő illetékes hatóság felkérte a kérelmezőt, hogy az 528/2012/EU rendelet 8. cikke (2) bekezdésének megfelelően nyújtson be további információkat az értékelés elvégzéséhez, és 2022. március 31-ét tűzte ki határidőként az említett információk benyújtására.
                  
               
                     (7)
                  
                  
                     Következésképpen a szulfuril-fluorid 8. és 18. terméktípusba tartozó biocid termékekben történő felhasználására vonatkozó jóváhagyás valószínűleg az annak megújításáról szóló határozat meghozatala előtt le fog járni. Ezért a szulfuril-fluorid 8. és 18. terméktípusba tartozó biocid termékekben történő felhasználására vonatkozó jóváhagyás érvényességi idejét helyénvaló a kérelem értékelésének befejezéséhez elegendő hosszúságú időszakkal meghosszabbítani.
                  
               
                     (8)
                  
                  
                     Figyelembe véve az értékelő illetékes hatóság által készítendő értékeléshez, valamint az Ügynökség véleményének kidolgozásához és benyújtásához szükséges időt, a jóváhagyás érvényességi idejét helyénvaló 2023. december 31-ig meghosszabbítani.
                  
               
                     (9)
                  
                  
                     A szulfuril-fluorid továbbra is a 8. és a 18. terméktípusba tartozó biocid termékekben történő felhasználásra jóváhagyott hatóanyagnak minősül, amelyre – a jóváhagyás érvényességi idejére vonatkozó előírás kivételével – a 98/8/EK irányelv I. mellékletében meghatározott specifikációk és feltételek alkalmazandók,
                  
               ELFOGADTA EZT A HATÁROZATOT:
         
            1. cikk
            A szulfuril-fluorid 8. és 18. terméktípusba tartozó biocid termékekben történő felhasználására vonatkozó jóváhagyás érvényességi ideje 2023. december 31-én jár le.
         
         
            2. cikk
            Ez a határozat az Európai Unió Hivatalos Lapjában való kihirdetését követő huszadik napon lép hatályba.
         
         
            Kelt Brüsszelben, 2021. április 29-én.
            
               
                  a Bizottság részéről
               
               
                  az elnök
               
               Ursula VON DER LEYEN
            
         
         
            (1)  HL L 167., 2012.6.27., 1. o.
         
         
            (2)  Az Európai Parlament és a Tanács 98/8/EK irányelve (1998. február 16.) a biocid termékek forgalomba hozataláról (HL L 123., 1998.4.24., 1. o.).
         
            (3)  A Bizottság (EU) 2018/1479 végrehajtási határozata (2018. október 3.) a szulfuril-fluorid 8. terméktípusba tartozó biocid termékekben történő felhasználására vonatkozó jóváhagyás érvényességi idejének meghosszabbításáról (HL L 249., 2018.10.4., 16. o.).
         
            (4)  A Bizottság 2009/84/EK irányelve (2009. július 28.) a 98/8/EK európai parlamenti és tanácsi irányelv I. mellékletének a szulfuril-fluorid hatóanyagként való felvétele céljából történő módosításáról (HL L 197., 2009.7.29., 67. o.).